Η επίδραση της ατορβαστατίνης στην αρτηριακή πίεση και στη μικρολευκωματινουρία ασθενών με ιδιοπαθή αρτηριακή υπέρταση
Authors: Κανάκη Αγγελική 
Published: September 2021

Η παρούσα μελέτη σχεδιάστηκε προκειμένου να διερευνηθεί η επίδραση της ατορβαστατίνης, επί των επιπέδων της 24ωρης αρτηριακής πίεσης, επί της αρτηριακής σκληρίας, επί της αποβαλλόμενης ποσότητας αλβουμίνης στα ούρα και επί της ινσουλινοευαισθησίας σε ασθενείς με ήπια αρτηριακή υπέρταση και υπερχοληστερολαιμία. 50 ασθενείς με ήπια αρτηριακή υπέρταση και υπερχοληστερολαιμία συμμετείχαν σε αυτή τη διπλή τυφλή, τυχαιοποιημένη, ελεγχόμενη με εικονικό φάρμακο μελέτη. Τα κριτήρια ένταξης περιελάμβαναν 1) πρόσφατα διαγνωσθείσα ήπια αρτηριακή υπέρταση για την οποία δεν ελάμβαναν αγωγή ή ανεπαρκή ρύθμιση προϋπάρχουσας υπέρτασης, 2) ήπια υπερλιπιδαιμία με επίπεδα LDL-χοληστερόλης >160 mg/dL για τους ασθενείς χαμηλού κινδύνου και >130 mg/dL για τους ασθενείς μέτριου κινδύνου, 3) απουσία οποιασδήποτε υπολιπιδαιμικής αγωγής. Από τη μελέτη αποκλείστηκαν ασθενείς άνω των 70 ετών, γυναίκες σε κύηση ή γαλουχία, ασθενείς με έμφραγμα μυοκαρδίου, ασταθή στηθάγχη ή παροδικό ισχαιμικό επεισόδιο, με καρδιακή ανεπάρκεια σταδίου III-IV, με χρόνια νεφρική νόσο σταδίου ΙΙΙ-V, με ενεργό ηπατική νόσο, με ιστορικό κακοήθειας, κατάχρησης αλκοόλ ή φαρμάκων ή υπό θεραπεία με κορτικοειδή. Οι ασθενείς προσέρχονταν μετά από 12ωρη νηστεία προκειμένου να υποβληθούν στη λήψη δειγμάτων αίματος, ενώ ακολουθούσε η 24ωρη καταγραφή της αρτηριακής πίεσης, ακολούθως προσδιορίστηκε η κεντρική αορτική αρτηριακή πίεση καθώς και άλλοι δείκτες αρτηριακής σκληρίας. Μετά την ολοκλήρωση των δοκιμασιών οι ασθενείς τυχαιοποιήθηκαν σε 10 mg ατορβαστατίνης ή σε εικονικό φάρμακο για διάστημα 26 εβδομάδων. Στους ασθενείς συνεστήθη να διατηρήσουν αμετάβλητη την προϋπάρχουσα φαρμακευτική αγωγή. Μετά από 26 εβδομάδες παρακολούθησης επαναλήφθηκαν οι ανωτέρω δοκιμασίες. Κύριο εύρημα της μελέτης αποτέλεσε το γεγονός ότι η χορήγηση 10 mg ατορβαστατίνης ημερησίως για διάστημα 26 εβδομάδων συσχετίστηκε με ήπια αλλά στατιστικά σημαντική ελάττωση των επιπέδων της μέσης 24ωρης ΣΑΠ, ΔΑΠ και ΜΑΠ καθώς και του συστολικού και του διαστολικού φορτίου έναντι του εικονικού φαρμάκου. Παράλληλα συσχετίστηκε και με σημαντική μείωση των επιπέδων της αορτικής ταχύτητας σφυγμικού κύματος στην ομάδα της ατορβαστατίνης και με μειωμένη αντανάκλαση του σφυγμικού κύματος από την περιφέρεια όπως αυτή καταγράφηκε μέσω της μεταβολής του σταθμισμένου προς την καρδιακή συχνότητα δείκτη αορτικής ενίσχυσης (AIx). Επιπρόσθετα η χορήγηση ατορβαστατίνης συσχετίστηκε με μείωση της αποβολής λευκωματίνης στα ούρα έναντι του εικονικού φαρμάκου ανεξάρτητα από τη μέθοδο προσδιορισμού της λευκωματουρίας που χρησιμοποιήθηκε. Καμία μεταβολή του μετρούμενου δείκτη αντίστασης στην ινσουλίνη (HOMA-IR) δεν παρατηρήθηκε σε καμία από τις δύο ομάδες. Όπως ήταν αναμενόμενο κατά τη λήξη της μελέτης η χορήγηση ατορβαστατίνης συσχετίστηκε με σημαντική βελτίωση του λιπιδαιμικού προφίλ των ασθενών, ενώ στην ομάδα του εικονικού φαρμάκου δεν παρατηρήθηκαν στατιστικά σημαντικές μεταβολές. Παράλληλα τα επίπεδα της ομοκυστεΐνης και της hs-CRP μειώθηκαν σημαντικά μετά τη χορήγηση ατορβαστατίνης και παρέμειναν αμετάβλητα στην ομάδα του εικονικού φαρμάκου, ενώ και η νεφρική λειτουργία των ασθενών που μετείχαν στη μελέτη παρέμεινε αμετάβλητη μεταξύ έναρξης και λήξης.